V. Tomanová, ministerka práce, sociálnych vecí a rodiny SR: (2009-02-03):
Ja pripomeniem, že sociálny podnik musí zamestnávať 30 % znevýhodnených uchádzačov o zamestnanie, hovorím nielen o dlhodobo nezamestnaných občanoch, hovorím o občanoch, ktorí sú znevýhodnení z titulu svojho veku, majú 50 a viac rokov. Hovorím o mamičkách, ktoré sa vracajú z rodičovskej dovolenky a veľmi ťažko sa po šiestich rokoch uplatňujú na trhu práce. Hovorím o ľuďoch, ktorí sa vracajú z výkonu trestu, hovorím o ľuďoch, ktorí sú zdravotne postihnutí. Toto všetko sú znevýhodnení uchádzači. Aká je podpora sociálnym podnikom? Prispieva sa na mzdu týchto ľudí, ešte raz opakujem, prispievame na mzdu a odvody do poistných fondov týchto ľudí, tí, ktorí sú znevýhodnenými uchádzačmi o zamestnanie. A keď prispievame na ich mzdu, je to ďaleko dôležitejšie, že ich zaraďujeme do pracovného pomeru a nie že voľne poberajú, a ja zneužijem v tomto prípade slová pána prof. Vojta Tkáča, ktorý vždy hovorí, že nie nechať ležať ľudí voľne pod mostom a čakať, čo mu padne z neba. My hovoríme o tom, že týchto ľudí ideme zapojiť do pracovného procesu, nebudú poberať dávky ako pomoc v hmotnej núdzi, ale budú zamestnaní a budú dostávať svoju plácu, aj keď im na túto plácu za vykonanú prácu prispievame a prispievame im aj, samozrejme, na odvody, ktoré platia. Čiže, prosím vás pekne, skúste vnímať tie sociálne podniky ako skutočne pracovné príležitosti pre tých jednak, ktorí sú znevýhodnenými uchádzačmi, a jednak, ktorí skutočne sa dostali do ťažkej situácie a veľmi radi prijmú prácu, pretože celý život dôstojne pracovali a majú v súčasnej dobe obrovskú traumu z toho, že prichádzajú o prácu. Takže k tým sociálnym podnikom ešte je dôležité zdôrazniť aj to, že sociálny podnik je podporovaný po dobu dvoch rokov, teda 24 mesiacov, a musí byť udržaný päť rokov. V opačnom prípade tí, ktorí akúkoľvek podporu dostali na vytvorenie, nie na vytvorenie, práve na mzdy a odvody do poistných fondov, po piatich rokoch, ak neudržia tento podnik päť rokov v činnosti, musia peniaze vrátiť. Čiže nie je to žiadna dobročinná práca, je to skutočne veľmi seriózne postavené manažovanie tak, aby podnik bol schopný a udržateľný. A v tejto súvislosti snáď treba zdôrazniť ešte jednu vec. Ja som to už povedala a zopakujem to opakovane. Nie je možné považovať za klientelizmus to, že ma niekto stretne na benzínovej pumpe a následne si podá nejaký projekt a potom niekto povie, že ma pozná, pretože som sa s ním stretla. Nie je možné, aby som skúmala, či podáva projekt ktorýkoľvek príbuzný vás ktoréhokoľvek z parlamentu alebo či to podáva váš priateľ, známy alebo skutočne váš politický súkmeňovec. Takže k sociálnym podnikom iba toľko a prosím o vašu podporu, pretože je to zhruba 10-tisíc pracovných príležitostí. Celá problematika pre ľudí, ktorí sa stanú nezamestnanými, bola prerokovaná so Združením miest a obcí, ktoré jednoznačne sa pridali a povedali, že podporia tieto pracovné príležitosti a budú sa snažiť ich vytvoriť. V tejto súvislosti mi nedá, aby som nezareagovala veľmi stručne, a skutočne pána predsedu vlády sú schopní opoziční poslanci spojiť s čímkoľvek a ja odporúčam vrátiť sa k tomu, čo kritizoval pán, vtedy poslanec, Robert Fico, a bola to predovšetkým spotrebná daň a viniť ho za zvyšovanie cien benzínu asi v tejto chvíli, a ropy, je úplne úsmevné a irelevantné, tak ako to bolo tu prednesené. A napokon mi nedá pripomenúť, kto pracuje, robí aj chyby a vôbec to nehovorím v zlom a vôbec to nechcem nikomu vytýkať. Ale keď už toľko hovoríme o tom, že to sú poslanecké návrhy a prebrali sme poslanecké návrhy opozície a teraz ich uplatňujeme, ja sa spýtam, ak je neuplatniteľný poslanecký návrh, v tomto prípade hovorím o poslaneckom návrhu pani Radičovej, pretože tak, ako ho navrhovala riešiť z hľadiska hmotnej núdze a je neuplatniteľný v praxi a my hľadáme ďalšie riešenia ako možno pôvodnú myšlienku, ktorá bola, vyriešiť a uviesť ju do praxe, nemyslím si, že je to preberanie a odovzdávanie nejakého návrhu. A ja si dovolím pripomenúť len také návrhy, ktoré tu odzneli a ktoré boli schválené v tomto parlamente pani Radičovej a ktoré určite neboli veľmi pozitívne, poviem konkrétne, pretože mám tú smolu, že si veľmi dobre pamätám za čias, kedy SMER bol tiež už súčasťou a boli členovia a poslanci, a veľmi dobre si pamätám, aké právne predpisy sa prichystávali, pretože sme sa k nim vyjadrovali. Poviem, za pani Radičovej novela zákona o službách zamestnanosti priniesla zavedenie povinnej účasti uchádzača o zamestnanie na spolufinancovaní vzdelávacích aktivít, čím sa oslabil záujem uchádzačov o zamestnanie k účasti práve na vzdelávanie na trhu práce. Ďalším takým negatívnym bodom bola aj skutočnosť, že sa sprísnili podmienky preukazovania náhradného plnenia, čím sa ohrozili pracovné miesta na pracoviskách, v ktorých je zamestnávaných viac ako 50 % občanov so zdravotným postihnutím. Ak by ste chceli, môžem o takýchto veciach hovoriť, zarážky mám na celú stranu. Takže prosím, skutočne vráťme sa k meritu veci a skúsme hovoriť o tom, čo prispeje a pomôže občanom Slovenskej republiky. Ďakujem. (Potlesk.)